《相和歌辞。公无渡河》
唐代·王睿

浊波洋洋兮凝晓雾，公无渡河兮公苦渡。

风号水激兮呼不闻，提壶看入兮中流去。

浪摆衣裳兮随步没，沉尸深入兮蛟螭窟。

蛟螭尽醉兮君血干，推出黄沙兮泛君骨。

当时君死妾何适，遂就波澜合魂魄。

愿持精卫衔石心，穷取河源塞泉脉。

作者简介：唐人，自号炙毂子。宪宗元和后诗人。有诗集及《炙毂子杂录注解》、《诗格》等。